b'\n_START_ARTICLE_\nEren Derdiyok\n_START_PARAGRAPH_\nEren Derdiyok (s\xc3\xbcndinud 12. juunil 1988 Baselis) on \xc5\xa0veitsi jalgpallur, kes m\xc3\xa4ngib r\xc3\xbcndajana T\xc3\xbcrgi k\xc3\xb5rgliiga klubis G\xc3\xb6ztepe ja \xc5\xa0veitsi jalgpallikoondises._NEWLINE_Derdiyok s\xc3\xbcndis T\xc3\xbcrgi kurdi p\xc3\xa4ritolu peres. Tal on samuti T\xc3\xbcrgi kodakondsus._NEWLINE_Ta alustas karj\xc3\xa4\xc3\xa4ri 2004. aastal kodumaal Old Boysis. 2006. aastal liitus ta \xc5\xa0veitsi k\xc3\xb5rgliiga klubiga FC Basel. Hooajal 2007\xe2\x80\x9308 tuli ta klubiga nii \xc5\xa0veitsi meistriks kui v\xc3\xb5itis ka \xc5\xa0veitsi karika._NEWLINE_2009. aastal siirdus ta Saksamaale, kus m\xc3\xa4ngis j\xc3\xa4rgmised viis hooaega. Neist kolm esimest ja viimase veetis ta Leverkuseni Bayeris ning hooaja 2012\xe2\x80\x9313 Hoffenheimis. K\xc3\xb5ige edukam hooaeg Saksamaal oli esimene, 2009\xe2\x80\x9310, kui ta l\xc3\xb5i Leverkuseni Bayeri s\xc3\xa4rgis Bundesligas 12 v\xc3\xa4ravat._NEWLINE_2015. aastal liitus ta T\xc3\xbcrgi k\xc3\xb5rgliiga klubiga Kas\xc4\xb1mpa\xc5\x9fa. V\xc3\xa4ga edukaks kujunes hooaeg 2015\xe2\x80\x9316, kui ta l\xc3\xb5i T\xc3\xbcrgi k\xc3\xb5rgliigas 13 v\xc3\xa4ravat._NEWLINE_2016. aasta augustis s\xc3\xb5lmis ta kolmeaastase lepingu teise T\xc3\xbcrgi k\xc3\xb5rgliiga klubi, Galatasarayga. Hooaegadel 2017\xe2\x80\x932018 ja 2018/2019 tuli ta klubiga T\xc3\xbcrgi meistriks. 2019. aastal j\xc3\xa4tkas T\xc3\xbcrgi k\xc3\xb5rgliigas karj\xc3\xa4\xc3\xa4ri G\xc3\xb6ztepe meeskonnas._NEWLINE_Deb\xc3\xbc\xc3\xbcdi \xc5\xa0veitsi jalgpallikoondises tegi Derdiyok 6. veebruaril 2008 m\xc3\xa4ngus Inglismaa vastu, l\xc3\xbc\xc3\xbces selles m\xc3\xa4ngus ka oma esimese v\xc3\xa4rava. Samal aastal valiti ta \xc5\xa0veitsi koondisse Euroopa meistriv\xc3\xb5istlusteks. Ta oli 19-aastasena turniiri noorim m\xc3\xa4ngija. Ta on kuulunud \xc5\xa0veitsi koondisse veel ka 2010. aasta maailmameistriv\xc3\xb5istlustel ja 2016. aasta Euroopa meistriv\xc3\xb5istlustel.'